Volksblad sê: VL se opleiding vir plaasveiligheid is proaktiewe pad | Netwerk24
Argieffoto van 'n betoging teen plaasaanvalle. Foto: Jaco Marais
Met nog plaasaanvalle die afgelope dae in die Vrystaat – een by Frankfort en een suid van Bloemfontein – is die stap van Vrystaat Landbou (VL) om jong boere, vroue en plaaswerkers op te lei om hulself te beveilig noodsaaklik.
Ook in die jongste gevalle is wreedaardig op sagte teikens toegeslaan. By Frankfort is die boer met kettings vasgebind en gedreig om batterysuur in sy oë en keel te gooi. Een aanvaller is 'n veroordeelde moordenaar wat in 2005 skuldig bevind is aan die moord op Fanie en Ina Smith van Heilbron. Korrektiewe dienste kon nie bevestig of hy sy vonnis uitgedien het en of hy op parool vrygelaat is nie.
In die Tierpoort-omgewing is drie bejaarde susters aangeval ondanks verskerpte veiligheidsmaatreëls nadat hulle oor 'n moontlike aanval gewaarsku is. Die aanvalle volg nadat Anne-Marie Botha en haar seun, Ruan Britz, die vorige naweek op hul plaas by Mbombela, Mpumalanga, vermoor is.
Die sluise van geweld teen die landbougemeenskap is oop. VL sê tereg plaasmense is onder beleg weens geweldsmisdade. In die afgelope vyf jaar was daar in die Vrystaat 298 plaasaanvalle, wat 37 moorde insluit. Veral kommerwekkend is die toename tydens die staat van die Covid-19-inperking toe die sigbaarheid van die polisie groter was.
Met plase onder skoot en elke bewoner 'n wandelende teiken, is paraatheid, selfbeveiliging en goeie inligting die wagwoord en oorgerustheid taboe.
VL se voorneme om met gestandaardiseerde en geakkrediteerde opleiding proaktief en selfbemagtigend veiligheid te verbeter, is die aangewese weg.
Nie-verwant nie, maar tog relevant is die aandrang van agri-organisasies op die verwydering van Bheki Cele as minister van polisie. Cele is 'n breedsprakige populis van die eerste water, maar sy bestuurstyl en gebrek aan resultate boesem geen vertroue in nie. Van sy beloftes oor plaasveiligheid kom min, soos die boeregemeenskap by Senekal kan getuig. TLU SA voer 'n veldtog om sy kop te laat rol, terwyl AfriForum in 'n brief aan pres. Cyril Ramaphosa vra dat Cele sy pos ontruim.
Gehoor aan die versoeke sou dui op die regering se erns met landelike veiligheid. Dit is onwaarskynlik dat dit gaan gebeur.